የኢትዮጵያ ንግድ ባንክና ኮንስትራክሽንና ቢዝነስ ባንክ ተዋሃዱ 
“ውህደቱ በሞት ላይ የነበረ ባንክን ህይወት ለማትረፍ የተደረገ አይደለም”  ሁለተኛውን የዕድገትና ትራንስፎርሜሽን ዕቅድ ወደላቀ ደረጃ ለማሸጋገር የፋይናንስ ድርጅቶችን እንደገና ማዋቀር ማስፈለጉ የተገለፀ ሲሆን የኢትዮጵያ ንግድ ባንክና ኮንስትራክሽንና ቢዝነስ ባንክ ሰሞኑን ተዋህደዋል፡፡ የመንግሥት የፋይናንስ ድርጅቶች ኤጀንሲ ዋና ዳይሬክተር ዶ/ር ስንታየሁ ወ/ሚካኤል መግለጫውን በሰጡበት ወቅት፣ የመንግሥት የፋይናንስ ተቋማት በምን መልኩ ቢደራጁ ነው የበለጠ ጥቅም የሚሰጡት? በማለት ጥናት እያደረገ መንግሥት ውሳኔ እንዲሰጥበት የሚያደርገው የመንግሥት የፋይናንስ ድርጅቶች ኤጀንሲ መሆኑን ጠቅሰው፣  በኢትዮጵያ ንግድ ባንክ፣ በኮንስትራክሽንና ቢዝነስ ባንክ፣ በኢትዮጵያ ልማት ባንክና በኢትዮጵያ መድን ድረጅት ላይ ጥናት አድርጎ ባቀረበው የውሳኔ ሀሳብ መሰረት፤ የኮንስትራክሽንና ቢዝነስ ባንክ ከኢትዮጵያ ንግድ ባንክ ጋር ተዋህደው እንዲሰሩ መወሰኑን ገልጸዋል፡፡ ውሳኔውን ተግባራዊ ለማድረግ በአጭርና በረዥም ጊዜ የሚሰሩ ተግባራት ይኖራሉ ያሉት ዶ/ር ስንታየሁ፤ የልማት ተቋማቱ አደረጃጀት ዓላማ የኢኮኖሚ ልማቱን ለማፋጠን ታስቦ የተሰራና ከዕድገትና ትራንስፎርሜሽን ዕቅዱ ጋር የሚሄድ አቅጣጫ መሆኑን ተናግረዋል፡፡ ባለፉት ዓመታት የኮንስትራክሽንና ቢዝነስ ባንክ መሰረታዊ የሥራ ላይ ለውጥ (ቢፒአር) ካደረገ በኋላ ባንኩ በኢንፎርሜሽን ቴክኖሎጂ የተሻሻለ አሰራር እንዲኖረውና የሰራተኛው የአፈጻጸም ሁኔታ ከጊዜ ወደ ጊዜ የተሳለጠ እንዲሆን በማድረጉ፣ የነበሩትን ቅርንጫፎች ጨምሮ፣ የአሴት መጠንና የሚሰበሰበውን የቁጠባ መጠን በመጨመር፣ ከፍተኛ ለውጥ በማምጣት ላይ የሚገኝ ቢሆንም ከኢትዮጵያ ንግድ ባንክ አሰራር ጋር ተመሳሳይ በመሆኑ ሁለቱ ባንኮች ቢጣመሩ መንግሥት ከባንኮች የሚፈለገውን ተግባር የበለጠ ለማከናወን ይረዳል ብሎ በማመን የተደረገ ውህደት መሆኑን ገልጸዋል፡፡ከመንግሥት በኩል ከባንኮች የሚፈለገው ኢኮኖሚውን በማሳለጥና በኢንቨስትመንት ኅብረተሰቡ ቁጠባን ባህሉ አድርጎ ገንዘብ በመሰብሰብ ሥራ መፍጠር ነው ያሉት ዳይሬክተሩ፣ የተቀላጠፈ የክፍያ ሥርዓት መዘርጋት፣ ትክክለኛውን ኢንቨስተር በመለየት ብድር መስጠትና ያሉትን ስጋቶች በትክክል በመለየት ማስተዳደር እንደሆነ አስታውቀዋል፡፡ ሁለቱ ባንኮች በመዋሃዳቸው በደንበኞች ላይ ምንም ዓይነት ስጋት አይፈጠርም ያሉት ዶ/ር ስንታየሁ፤ ገንዘብ አስቀማጮች ከዚህ በፊት የሚያገኙት መብትና ጥቅም ተጠብቆ ይፈጸማል። ተበዳሪዎች ከኮንስትራክሽንና ቢዝነስ ባንክ የገቡት ውል የጸና በመሆኑ በውላቸው መሰረት ግዴታቸውን መፈጸም አለባቸው፡፡ በሰራተኛው በኩልም የሚቀነስ ሰው ስለሌለ ስራቸውን በትጋት እንዲወጡና ዝርዝር አሰራሮች ወደፊት እንደሚገለፅ ተናግረዋል፡፡  የኮንስትራክሽንና ቢዝነስ ባንክ አፈጻጸም ደካማ በመሆኑ ነው ውህደቱ የተፈፀመው ይባላል ተብለው የተጠየቁት ዶ/ር ስንታየሁ፤ ውህደቱ የተደረገው ከላይ በተጠቀሱት ምክንያቶች እንጂ በአፈፃፀም ድክመት አለመሆኑን ገልፀዋል፡፡ ባንኩ ባለፉት ዓመታት ትርፋማ እንደነበር በመጥቀስ ቅርንጫፎቹ ከ37 ወደ 120 ማደጋቸውን፣ የባንኩ አሰራርም ከማኑዋል ተላቅቆ በኔትወርክ መገናኘቱን ጠቁመው። ስለዚህ በሞት ላይ የነበረ ባንክ ሕይወትን ለማትረፍ የተደረገው ውህደት አይደለም ብለዋል፡፡ ሁለቱ ባንኮች ከተዋሃዱ በኋላ ስማቸው የኢትዮጵያ ንግድ ባንክ እንደሚሆን ዳይሬክተሩ ገልጸዋል፡፡ 